# Ar Bleiz hag ar chaseer

| ◄ Ann Aotrou-Doue hag he vereur | Ar Maro hag ann den koz toc’hor  ► |
Lakaat bern-war-vern a zo eul loen spountuz, Oc’h kement-zo e luc’h gant daoulagad c’hoantuz ;  Heuzuz eo da welet. Tud mac’houm ha tud piz, deut out-han da zellet ! Ha pa ve ar bed holl teuzet enn he galoun, War gorre, enn-hi c’hoaz, ve beuzet eur mor doun. Piou zesko d’ann tousek, amprevan louz, hudur, Beva hervez ar reiz, evel a ra ar fur,  Ha dibri hep kaout aoun  Da vervel gant ann naoun ?
Ann tousek-ze, ann den, oc’h pep prezeg bouzar, Ne lavaro biken : « Pevar droatad douar  » Am goloio er bez. » Hag evit kement all ez eo red kaout enkrez ? » Beva zo a-walc’h : debromp, efomp, eta ! » — « Hast affo, va mignoun, berr eo deiz ar bed-ma ; » Aliez her lavarann, kalz a dalv va lavar : » Debr hag ef ! » — « Ia ! » — « Pe goulz ? » — « Warc’hoaz e rinn hep mar, »  — « Warc’hoaz ne d-eo da zen, » Warc’hoaz a zo d’ar boan, d’ar maro, d’ann anken. » A-benn warc’hoaz, mignoun, ann heol c’hell distaga, » Ha dishorellet krenn, ar bed a c’hell frega ;  » Warc’hoaz a zo da Zoue,  » Brema hep-ken d’id-te. » Dioual ’ta rak warc’hoaz, kemer brema dioc’h-tu, » Hag hep marc’hata tamm debr hag ef war da du. » Kemer skouer, mar kerez, diwar goust va c’helenn ; » Furoc’h ’vit al loened, furoc’h ne d-eo ann den ! »
 Gant eur chaseer skoet maro,  Eur c’haro  Hag eur garvez enn he gichen,  Pilet ho daou enn eur dremen,
A voa eno war al letoun  Pleget ho fenn, mik ho c’haloun. Evit eur chaseer ne voa fall ann dervez  Kaout eur c’haro hag eur garvez. Hag a lorc’h ve hirio e meur a chaseer, Gant daou seurt pesiad loen, gallout distrei d’ar ger !  He-man ne zistroas ket  Hag a voe gwall baket. Eur porc’hel koz, houc’h gouez, reunek hag hirr he zent, Gant-han trouz ha soroc’h a zibouch war ann hent.  Hor goaz, rak-tal m’her gwel,  He ziskouarn o sevel  Hag e c’hoad o virvi, A strink eeun d’ann turier eur bir lemm d’he dreuzi. Krogou zo gant ar beo : ann ankou hag he falc’h Ho doa poan o staga, o toulla da gaout dalc’h. Rankout voe d’ar falc’her, ’raok medi he horden, A-raok pilat ann houc’h war he gein oc’h torgenn, Rankout e voe d’ezhan dourna iud, darc’hai sounn, Evit gallout tizout bete poull ar galoun. Dre nerz eur pez taol feuk evelato pilet Al loen, a-stok he gorf, a gouezaz morfilet. Sada d’ar chaseer tri damm ha n’int difoun,  Ma vije a-walc’h anezho.  Petra dalv lavaret ?
Easoc’h dizec’ha ’r mor, eget karga kaloun  Eunn den mac’houm ;  Efa ra hep beza mezo.  Ann houc’h diabafet  A zao krenn enn he za, A lamm d’ar chaseer, ’pad m’edo o viza Eur glujarik iaouank plafet war eur pengenn, Ha, goude hen teurka, a varv enn he gichen.  Ar glujar hen trugareka.
D’ar c’halounou diwalc’h eo al loden genta, Ha d’ar re zo re biz hou-man, ann diveza.
Eur bleiz o vont e biou, o welet ped a zo  Maro : « — Aotrou Doue ! eme z-han, d’hoc’h-hu me lavaro » Eur beden gaer bemdez, mar grit d’in kaout em hent  » Eur seurt freskad d’am dent. » Unan, daou, tri, pevar : evit peder zizun » Peadra da zibri, ha me a zo war iun ! » Arabad, ’velato, beza gant-ho foran ; » Rak d’in-me ha d’am seurt ne vez da lein, da goan  » Terket bemdez ker koulz tinel. » (Ac’hanta ! debrer laou, oud piou ar bleiz hevel ?)
— « Gant-ho war benn tri deiz me a c’hello staga ;  » Da c’hortoz, debromp da genta » Korden ar warek-man, great eo bet, me c’hoar-vad, » Gant eur vouzellen oan, dioc’h ar c’houez eo anat. » Hag ar bleiz da gregi, da zacha endra c’hell,  Hag ar warek o tizantell Da stlepel ac’hano paotr ar bouzellou ein Toullgofet treuz-didreuz, maro-mik war he gein.
Dont a rann d’am lavar : bezit perc’hen ho tra ! Setu eunn den, eur bleiz lazet ho daou ama :  Unan, dre c’hoantaat kaout re,  Ha dre veza piz, egile.